M. Sabolová, poslankyňa: (2008-07-01):
Ale vrátim sa v takom krátkom exkurze do obdobia júna tohto roku, keď pred podpisom návrhu zákona prezidentom Slovenskej republiky zazneli niektoré slová jednak pána ministra školstva, a bola by som rada, keby pán minister školstva počúval, lebo sa musí vyjadriť k tomu, či pozmeňujúce návrhy, o ktorých budeme hlasovať, podporí, vyjadrí sa zrejme po rozprave, to je úplne jasné ako vždy, ale pán prezident konštatoval v tom čase, že áno, školský zákon je potrebný, nie je taký katastrofálny, ako sa hovorí, a raz prestavba školstva musí začať. Čiže on nie je taký ideálny, nie je taký dobrý. A myslím si, že v časovom horizonte po 24 rokoch, tak ako sa vyjadrovali a vyjadrujú, že od roku 1984 je to nový zákon, bolo by veľmi dobré, keby bol čas na prípravu zákona, aby ten zákon mal aj určitú nielen úroveň legislatívnu, lebo jeho naplnenie v praxi je veľmi krátke. Pán prezident už vtedy aj napriek tomu, že podpísal návrh zákona, pripustil opodstatnené námietky proti krátkemu časovému priestoru hlavne na prípravu nových školských programov. Použil tiež pre mňa jednu veľmi a, poviem, humornú poznámku alebo dalo by sa to nazvať aj smiešnou poznámkou. Poukázal na to, že tí, ktorí učia 20 – 30 rokov, by ho predsa už dávno mali mať v hlave a mohli by ho rovno realizovať, majú určitú možnosť, priestor, aby svoje predstavy zapracovali do pedagogického procesu. No zdá sa mi, že takýto komentár k podpisu zákona je nenáležitý. A preto si myslím tak ako vy všetci aj tí z vás, ktorí sa nevenujete školstvu, ale počúvate hlasy svojich voličov tak koaličných, ako aj opozičných, ľudí, ktorí v školstve pracujú, že naplnenie a spustenie školskej reformy tak, aby bola v praxi prijateľná nielen pre pedagógov, ale hlavne pre študentov a žiakov, je nereálne a nebude to dobrý začiatok praxe. A preto tak ako nám neprešiel opozičný návrh pri zákone, aby sme presunuli termín účinnosti zákona a dali rok na spracovanie minimálne dvadsiatich všeobecne záväzných predpisov, ktoré školský zákon vyžaduje, tie ešte, bohužiaľ, sú na svete len v nejakej podobe, sú dnes v legislatívnom procese, ide o vyhlášky a nariadenia vlády, zdá sa mi, že by bolo veľmi múdre a vecné podporiť posunutie školskej reformy o jeden rok, vieme veľmi dobre, pán minister, najlepšie, že školské vzdelávacie procesy budú pripravované cez prázdniny, keď učitelia by mali čerpať skôr dovolenku, aby boli schopní a čerství a aby sa zotavili na septembrové začatie školského roka, nikto im nezaplatí prácu, ktorá bude navyše, ktorú ak budú chcieť a nebudú chcieť byť postihnutí jednak ako riaditelia škôl, učitelia, tak... (Reakcia z pléna.) Áno, však ja hovorím, pán minister, bola by som očakávala, že prídete tu. A povedala som na úvod, že tento môj pozmeňujúci návrh ide nad rámec zákona a že môže sa schváliť so súhlasom predkladateľa. Pán minister, možnože by bolo dobré naštudovať aj náš rokovací poriadok. A budem očakávať, že v rozprave sa vyjadríte a budeme môcť sa k tomu vyjadriť. Myslím si, že ste vôbec nepočúvali, čo som doteraz hovorila, možnože na rozdiel od kolegov, ktorí sú tuto v sále. Štátne vzdelávacie programy boli, pán minister, schválené len v týchto dňoch. A na základe nich majú byť spracované školské vzdelávacie programy. Ja som vám dala aj do hodiny otázok otázku, pri ktorej, bohužiaľ, na odpoveď nevyšiel čas, aby ste odpovedali, ako chcete ohodnotiť učiteľov a všetkých tých pedagógov, ktorí budú pripravovať cez prázdniny tieto školské vzdelávacie programy. To si myslíte asi vy, pán minister, že ich majú hotové, lebo ak urobia z nich len tie štátne vzdelávacie programy a budú podľa toho, asi vám prečítam aj to stanovisko pána prezidenta, ktoré pred podpisom povedal, že predsa tí, ktorí učia 20 – 30 rokov, by mali mať učivo v hlave a mohli by ho rovno realizovať, majú priestor realizovať svoje predstavy, ale, ďalej, vy veľmi dobre viete, že ak tie predstavy nebudú v súlade so všetkými pravidlami a štátnymi vzdelávacími programami, môže sa stať, že prídu mnohé školy aj o príspevky a dotácie. Čiže ja ten problém vidím oveľa širšie, pán minister. Ja ich nestraším, ale toto sú reakcie z praxe, ľudí, ktorí budú celé prázdniny pracovať na týchto programoch. A myslím si, že by bolo vhodné možno aspoň nájsť spôsob, ak už nebudete súhlasiť s tým, aby s presunuli lehoty, aby boli odmenení za tú svoju prácu, lebo to nie je len tak, sadnúť si. A v tom mali možno aj pravdu aj vo verejnosti, keď zahlásili, že pánom poslancom sa veľmi dobre zahlasuje v máji o novom školskom zákone, vládna koalícia hlasovala za tento zákon, keď realizáciu nechajú na občanov, nechajú na učiteľov. Takže myslím, pán minister, že je to veľmi zlý krok, aby sme takúto reformu, ktorá je určite potrebná, spúšťali v priebehu dvoch-troch mesiacov. Ja si myslím osobne, a bude to na zváženie do budúcnosti pre celý parlament, aby všetky takéto generálne reformy, a to je jedno, či budú v školskej, sociálnej, zdravotníckej oblasti, išli cez ústavné zákony, aby sa nemohlo stať, že nástupom ktorejkoľvek vlády dôjde k tomu, že tu meníme a robíme reformy každé tri-štyri roky. Teraz prednesiem môj pozmeňujúci návrh k parlamentnej tlači 589. Pred § 1 sa vkladá označený čl. I, za § 22 sa vkladá čl. II, ktorým sa mení zákon o výchove a vzdelávaní (školský zákon) a o zmene a doplnení niektorých predpisov z 22. mája 2008 takto: V čl. VI Účinnosť sa nahradia slová „1. septembra 2008“ slovami „1. septembra 2009“, slová „1. januára 2009“ slovami „1. januára 2010“, slová „1. septembra 2009“ slovami „1. septembra 2010“ a slová „1. januára 2009“ slovami „1. januára 2010“. Potrebné zmeny v školstve nie je možné uskutočniť v tak krátkom čase. A preto si myslím, že bolo múdre túto chybu parlamentu napraviť hlasovaním o tomto pozmeňujúcom návrhu, ktorý je síce nad rámec zákona, ale o ktorom si myslím, že vytvorí reálny priestor na to, aby ten nový školský zákon mohol byť dobrý. A, pán minister, nepoznáte rokovací poriadok. Toto, čo mi tu hovoríte, je v nesúlade s rokovacím poriadkom. My sme v Národnej rade a treba si pozrieť rokovací poriadok, čo je možné. Ja netvrdím, že ak vy s tým nebudete súhlasiť, že tá Národná rada to neschváli. Ale ja môžem predniesť akýkoľvek pozmeňujúci návrh. To hovoria vaši poslanci, spýtajte sa ich, keď chodia. Nebol takýto pozmeňujúci návrh. Na tejto schôdzi nebol, k tomuto zákonu nebol, bol na minulej schôdzi k zákonu, ktorý sme schvaľovali. A, pán minister, pozmeňujúci návrh môžem dať ku akémukoľvek zákonu. Ja s vami diskutovať nebudem, možno poraďte sa s pani prof. Tóthovou alebo s pani JUDr. Laššákovou ako právnikmi, aby vám vysvetlili rokovací poriadok. A, pán minister, ak vystúpite v rozprave, ak sa bude dať na vás reagovať, keby ste boli taký dobrý a povedali, kedy budú platné všeobecne záväzné predpisy, ktoré vyžaduje zákon školský. A už teraz vieme, že sú v legislatívnom procese. Ide o vyhlášky a nariadenia, ktoré ešte nie sú platné. Bolo by dobré, keby ste vystúpili v rozprave, lebo by sme mohli aspoň reagovať. Ja viem, že je to o školách, je to o mládeži, a preto si myslím, že aj toto patrí na túto schôdzu, lebo už potom v septembri by bolo neskoro. Ďakujem pekne.